Paștele Blajinilor. Fără flori și decorațiuni din plastic în cimitire
- Maria Dima
- 10 mai 2024, 12:46
În Republica Moldova, Paștele Blajinilor se sărbătorește pe 12 și 13 mai, în prima duminică și prima zi de luni după Paști. În aceste zile, credincioșii merg la biserică, dau de pomană și se roagă pentru cei trecuți la cele veșnice. Mormintele sunt împodobite cu flori și lumânări.
În acest context, autorităţile au făcut un apel către credincioșii care vor merge la cimitire de Paștele Blajinilor, să evite folosire florilor și decorațiunilor din plastic, care “poluează solul și aerul, iar în procesul de ardere elimină substanțe cancerigene”
”Utilizarea florilor artificiale pune în pericol sănătatea oamenilor și afectează în mod negativ mediul înconjurător. Florile și decorațiunile din plastic elimină o cantitate semnificativă de substanțe toxice, poluând solul, aerul, iar în apele subterane nimeresc coloranți ce conțin metale grele. Perioada de descompunere a produselor petrochimice poate să ajungă și până la 300 de ani. De asemenea, în procesul de ardere se elimină dioxine, furani și substanțe cancerigene”, au declarat, pentru moldpres.md, reprezentanți ai Ministerului Mediului.
Totodată, experții ecologiști îndeamnă cetățenii să contribuie la protecția mediului înconjurător, renunțând la procurarea decorațiunilor artificiale cu scopul de a le duce la cimitire, iar drept alternativă propun sădirea plantelor decorative multianuale.
Ce nu trebuie să faci de Paștele Blajinilor
-Nu se organizează distracții zgomotoase, dansuri și festivități. - Biserica recomandă să nu se lase mâncare pe morminte, alcool sau țigări. De asemenea, creștinii nu trebuie să dea de pomană alcool -De conflicte cu cei dragi ar trebui, de asemenea, să se abțină. Mai ales să nu se certe la cimitir.
Istoria acestei sărbători începe înaintea creştinismului. Pentru că este marcată primăvara, sărbătoarea are legătură cu cultul învierii şi înnoirii naturii, de aceea în acest anotimp se obişnuieşte săvârşirea diferitor ritualuri de pomenire a decedaţilor.
Program special în transportul public
De Paștele Blajinilor, pe 12 și 13 mai, transportul public din Chișinău va avea un regim special.
Primăria Chișinău a anunțat că numărul de autobuze care circulă pe rutele nr. 10, str. Vasile Alecsandri – sat. Grătieşti (str. Prieteniei), nr. 26, str. Liviu Deleanu – str. Doina şi nr. 28, str. Vasile Alecsandri - sat. Grătieşti – sat. Hulboaca va fi stabilit la necesitate.
Itinerarul rutei de autobuz nr. 19 va fi prelungit până la str. Doina, Cimitirul „Sf. Lazăr”, după cum urmează: tur – de pe bd. Moscova pe str. Studenților, str. Socoleni, str. Doina, până la poarta centrală a Cimitirului „Sf. Lazăr”; retur – str. Doina, str. Socoleni, str. Studenților și în continuare pe traseul stabilit.
Transport gratuit
De asemenea, pe 12 și 13 mai, va fi asigurat transport gratuit pentru călătorii rutelor de autobuz nr. 27, „C” şi „D”. Ruta suplimentară de autobuz „C”, str. Vasile Alecsandri – str. Doina (Cimitirul „Sfântul Lazăr”), cu următorul itinerar: tur – str. Vasile Alecsandri, bd. Ștefan cel Mare și Sfânt, str. Alexandr Puşkin, str. Ierusalim, bd. Grigore Vieru, bd. Renaşterii Naţionale, str. Poştei, str. Putnei, str. Vasile Badiu, str. Doina (Cimitirul „Sfântul Lazăr”); retur – str. Doina, str. Vasile Badiu, Calea Orheiului, bd. Renaşterii Naţionale, str. Albişoara, str. Vasile Alecsandri.
Rută suplimentară
Ruta suplimentară de autobuz „D” „bd. Renașterii Naționale (Circul) - str. Doina (Cimitirul „Sfântul Lazăr”)” cu următorul itinerar: tur - bd. Renașterii Naționale, Calea Orheiului, str. Ceucari, str. Socoleni, str. Doina (Cimitirul „Sfântul Lazăr”); retur - pe același traseu. Pe traseul rutei se stabilesc stațiile intermediare după cum urmează: tur - str. Florilor, str. Ceucari și str. Doina 106; retur - str. Doina 106, str. Ceucari, Calea Orheiului și bd. Renașterii Naționale.
Ruta de autobuz nr. 27 „bd. Renașterii Naționale (Circul) - str. Doina (Cimitirul „Sfântul Lazăr”)” cu următorul itinerar: tur - bd. Renașterii Naționale, str. Tudor Vladimirescu, str. Kiev, bd. Moscova, str. Studenților, str. Socoleni, str. Doina (Cimitirul „Sfântul Lazăr”); retur - pe același traseu.
Programul de circulaţie al autobuzelor pe ruta „D” se va stabili de la ora 07:00 şi până la ora 20.00, iar pe rutele: „C”, nr. 19 și nr. 27 - conform orarelor aprobate.
Pe data de 11, 12 și 13 mai, numărul de troleibuze de pe rutele nr. 12, nr. 25, nr. 26, nr. 27 și nr. 28 va fi stabilit după necesitate.
În zilele de 12 și 13 mai, circulaţia microbuzelor pe rutele nr. 134, 162 şi 184 va fi stabilită până la Cimitirul „Sfântul Lazăr”.